Weer krap wéér Titans se kaarte deurmekaar | Netwerk24
Deur Johann De Jager 14 Januarie 2021 17:00
Die Titans se kans om die halfeindronde van die plaaslike eendag-krieketreeks te haal, het nog 'n knou weg nadat hul Groep A-wedstryd teen die Dolphins Donderdag in Potchefstroom wéér afgelas is sonder dat 'n aflewering geboul kon word.
Farhaan Behardien is oorgehaal om sy voormalige spanmaats van die Titans te pak. Foto: Gallo Images
Dit was die tweede agtereenvolgende wedstryd van die Titans wat weens 'n nat buiteveld in die wiele gery is.
Hulle laaste groepwedstryd, Vrydag teen die Knights, sal vanweë dié gekanselleerde wedstryde in wese nou 'n kwarteindstryd wees.
Nog reën word egter vir Potchefstroom voorspel. Dit kan die Titans laat uitval in die wedloop om saam met die Dolphins as die tweede span van die groep na die halfeindronde deur te dring.
Die Dolphins (11 punte ná drie wedstryde) het reeds hul plek bespreek, terwyl die Titans (3 ná 3) en Knights (2 ná 2) steeds in 'n tweestryd is om ook die halfeind te haal.
Geoff Toyana, hulpafrigter van die Titans, sê dis kwaai frustrerend vir hulle nadat dié wedstryd ook afgelas is.
"Daar is niks wat jy daaraan kan doen nie, dit (die reën) is nie iets wat binne jou beheer is nie."
Hy sê daar was 'n paar nat kolle naby die grens, terwyl daar ook enkeles naby aan die vierkant met al die kolfblaaie op was.
Die Knights het die afgelaste wedstryd tussen hulle en die Titans Sondag in 'n mate verwelkom omdat 'n paar van hul beseerde spelers toe kans kon kry om te herstel.
Farhaan Behardien (dyspier) en Alfred Mothoa (toon) is volgens Pite van Biljon, Knights-kaptein, oorgehaal om hul voormalige spanmaats van die Titans die stryd aan te sê.
"Pat Botha (knie) kan ook weer oorweeg word."
Die Knights en Dolphins is Saterdag in die laaste Groep A-wedstryd op Senwespark slaags.
Die Groep B-wedstryde tussen die Lions, Warriors en Cape Cobras word van 29 Februarie tot 5 Februarie gespeel.
Die halfeindronde is op 11 en 12 Februarie en eindstryd op die 14de. Slegs die eindstryd het 'n reserwedag.